UREDBA KOMISIJE (EU) 2021/1175

z dne 16. julija 2021

o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe poliolov v nekaterih slaščičarskih izdelkih z zmanjšano energijsko vrednostjo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,

ob upoštevanju naslednjega:

(1) V Prilogi II k Uredbi (ES) št. 1333/2008 so določeni seznam Unije aditivov za živila, odobrenih za uporabo v živilih, in pogoji njihove uporabe.

(2) Navedeni seznam se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2).

(3) Dne 18. decembra 2018 je bil vložen zahtevek za odobritev uporabe poliolov kot sladila v trdih slaščičarskih izdelkih (bomboni in lizike), mehkih slaščičarskih izdelkih (žvečljivi bonboni, sadni žele bomboni in izdelki iz sladkorne pene/marshmallows), sladkem korenu, nugatu in marcipanu, močno aromatiziranih pastilah za grlo ter mikro sladkornih izdelkih za osvežitev daha z zmanjšano energijsko vrednostjo. Zahtevek je bil pozneje dan na voljo državam članicam v skladu s členom 4 Uredbe (ES) št. 1331/2008.

(4) Polioli so nizkokalorična sladila in se lahko uporabljajo za delno ali popolno nadomestitev kaloričnih sladkorjev v nekaterih slaščičarskih izdelkih. S tem se manjša njihova energijska vrednost in se potrošnikom ponudijo izdelki z zmanjšano energijsko vrednostjo v skladu s členom 7 Uredbe (ES) št. 1333/2008. Kombinirana uporaba poliolov in sladkorjev v slaščičarskih izdelkih z zmanjšano energijsko vrednostjo tem izdelkom zagotavlja sladkost ter želene funkcije in organoleptične lastnosti, ki jih ni mogoče doseči z uporabo drugih sestavin ali samo poliolov.

(5) Omejena uporaba poliolov kot sladil v živilih se šteje za sprejemljivo, če se upošteva njihovo odvajalno delovanje (3). Uredba (ES) št. 1333/2008 na splošno ne dovoljuje uporabe poliolov v pijačah zaradi morebitnih odvajalnih učinkov. Vendar v primeru uporabe v trdnih živilih, kot so slaščičarski izdelki, na katere se nanaša zahtevek, ni verjetno, da bi polioli povzročali neželene odvajalne učinke, če zaužita količina ne presega 20 g poliolov iz vseh virov na dan (4). Zato Uredba (ES) št. 1333/2008 že dovoljuje njihovo uporabo pri quantum satis v kategoriji živil 05.2 „Drugi slaščičarski izdelki, vključno z mikro sladkornimi izdelki za osvežitev daha“, med drugim za popolno nadomestitev sladkorjev v izdelkih brez dodanih sladkorjev. Predlagana razširitev uporabe se nanaša le na delno nadomestitev sladkorjev v istih vrstah izdelkov, kar pomeni, da bi se polioli uporabljali na ravni, ki ni povezana z neželenimi odvajalnimi učinki.

(6) V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 zaprositi za mnenje Agencije, razen če taka posodobitev ne bo imela učinka na zdravje ljudi. Odobritev uporabe poliolov kot sladil v slaščičarskih izdelkih z zmanjšano energijsko vrednostjo poleg njihove že odobrene uporabe v slaščičarskih izdelkih brez dodanih sladkorjev pomeni posodobitev navedenega seznama, ki ne bo imela učinka na zdravje ljudi. Zato ni treba zaprositi za mnenje Agencije. Da se potrošnikom zagotovijo ustrezne informacije, mora označevanje živil, ki vsebujejo več kot 10 % dodanih poliolov, odobrenih v skladu s Prilogo II k Uredbi (ES) št. 1333/2008, vključevati obvezno navedbo „prekomerno uživanje ima lahko odvajalni učinek“ v skladu s Prilogo III k Uredbi (EU) št. 1169/2011 Evropskega parlamenta in Sveta (5).

(7) Zato je primerno odobriti uporabo poliolov kot sladila v nekaterih izdelkih z zmanjšano energijsko vrednostjo, navedenih v prvem stavku uvodne izjave 3, iz podkategorije živil 05.2 „Drugi slaščičarski izdelki, vključno z mikro sladkornimi izdelki za osvežitev daha“, in sicer pri quantum satis.

(8) Prilogo II k Uredbi (ES) št. 1333/2008 bi bilo zato treba ustrezno spremeniti.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga II k Uredbi (ES) št. 1333/2008 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 16. julija 2021 Za Komisijo predsednica Ursula VON DER LEYEN

(1) UL L 354, 31.12.2008, str. 16.

(2) Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).

(3) Poročilo Znanstvenega odbora za hrano o sladilih (Report of the scientific Committee for Food (SCF) concerning sweeteners) (SCF, 1984), Poročilo Znanstvenega odbora za hrano o eritritolu (Opinion of the Scientific Committee on Food on Erythritol) (mnenje z dne 5. marca 2003).

(4) Poročilo Znanstvenega odbora za hrano o sladilih (Report of the scientific Committee for Food (SCF) concerning sweeteners) (mnenje z dne 11. decembra 1987 in 10. novembra 1988).

(5) Uredba (EU) št. 1169/2011 Evropskega parlamenta in Sveta z dne 25. oktobra 2011 o zagotavljanju informacij o živilih potrošnikom, spremembah uredb (ES) št. 1924/2006 in (ES) št. 1925/2006 Evropskega parlamenta in Sveta ter razveljavitvi Direktive Komisije 87/250/EGS, Direktive Sveta 90/496/EGS, Direktive Komisije 1999/10/ES, Direktive 2000/13/ES Evropskega parlamenta in Sveta, direktiv Komisije 2002/67/ES in 2008/5/ES in Uredbe Komisije (ES) št. 608/2004 (UL L 304, 22.11.2011, str. 18).